סטלה מאריס (להקה)

סטלה מאריס היא להקת הארד רוק והבי מטאל קלאסי ישראלית חיפאית שנוסדה בשנת 1990, אחת מחלוצות המטאל בישראל.

הקמת הלהקה

הלהקה הוקמה בשנת 1990 על ידי עולים חדשים מרוסיה, ניק מילר הגיטריסט  ופימה שוסטר הקלידן ביחד עם דובי סוני הבסיסט שניגנו בלהקה ששמה "אורניום" בתחילת שנות השמונים וניגנה גרסאות כיסוי בלבד. לאחר שהלהקה חזרה מארצות הברית ללא הצלחה, הצטרפו המתופף איתן כודרג'י והסולן פבלו רוזנברג מלהקת "מוניטור" שהיה עולה חדש מארגנטינה, כשרוזנברג הצטרף ללהקה הוא ביקש שנעשה רוק כבד עם טקסטים בעברית כדי לפנות לקהל הישראלי. הלהקה ניגנה במועדונים בצפון וגם במועדון רוקסן שבתל אביב, שם הם פגשו את אבי פרץ שהיה אמרגן של תיסלם. ובנוסף, היא הוחתמה בחברת הליקון, אך התנהלה ללא שם כך שבחברת ההקלטות היא כונתה כ"להקת חיפה" והלהקה לא אהבה את השם, לקראת צאת אלבום הבכורה עלה הצורך לתת שם ללהקה ואז מילר ורוזנברג פגשו את דורי בן זאב במלון הילטון והוא הציע את השם סטלה מאריס מכיוון שהלהקה היא במקור מחיפה, באופן מקרי זה שמה של אימו של רוזנברג.

הצלחה מסחרית

ב-10 בספטמבר 1992 הלהקה הוציאה את אלבום הבכורה שלה, "סטלה מאריס" שהופק על ידי ראובן שפירא, אשר הפיק את האלבומים הראשונים של משינה. מתוכו הצליחו השירים: "תני לי ללכת", "שגיאה", "לשרוד", "קללת הפרעונים", "בואי כבר הביתה", "אישתר" ו"לילה טוב". הקליפ לשיר "אישתר" מהאלבום הוא הקליפ העברי הראשון ששודר ב-MTV, אך הוא הגיע למקום האחרון בתחרות קליפים של הערוץ.
ב-2 ביולי 1994 הלהקה הוציאה את אלבומה השני, "השער נפתח" שהופק על ידי המפיק ההבי מטאל המפורסם כריס טנגארידיס אשר הפיק ללהקות מפורסמות כמו ג'ודס פריסט, גרי מור, בלאק סבאת' ורבים אחרים. מתוכו הצליחו השירים: "משחקים אסורים", "ורדים שחורים", "אבוד לי", "אם זה נכון", "זה לא מאוחר" ו"נר על החלון" אשר זכה להצלחה גדולה אצל רוזנברג בקריירת הסולו לאחר שעזב ונחשב להכי מפורסם של הלהקה עצמה. (והשיר בוצע עשר שנים מאוחר יותר בגמר כוכב נולד 2, על ידי הראל מויאל שזכה במקום הראשון בגמר התוכנית). בחודש אוקטובר של אותה שנה שלאחר צאת "השער נפתח", עזב פבלו רוזנברג את הלהקה ופתח בקריירת סולו, יחד אתו גם עזב סוני את הלהקה.

דעיכה ומופעי מחווה

כעבור מספר שנים הוציאה הלהקה שני אלבומים נוספים עם זמרים אחרים: עם דודו אסרף והבסיסט אמיל הרוש שהחליף את סוני, באלבום השלישי שיצא ב-1998 שלא זכה להצלחה, אבל בכל זאת הצליח ממנו השיר "אלף שנים" ובאלבום הרביעי שיצא ב-2001 עם מני בגר שגם לא זכה להצלחה, אך גם לא הוציא אף להיט לעומת קודמו. ב-2001 שב סוני ללהקה והחליף את הרוש בעמדת הבס, באותה תקופה גם עזב כודרג'י את הלהקה מפני שהוא חזר בתשובה, ובאלבום "פרשים" (עם מני בגר) ניגן המתופף יוסי כהן.
בשנת 2002 יצאה הלהקה בסיבוב הופעות מחווה ללד זפלין, ולצורך כך צירפה הלהקה את הסולן ברט וקנין (המתמחה בזא'נר) והמתופף רוברט גבה. בהרכב זה פעלה הלהקה כשנה עד ששוב בוצעו חילופי תפקידים.
בשנת 2003 הצטרף ללהקה הזמר דרור לוקץ'. הלהקה הופיעה בהרכבה החדש ברחבי הארץ, וברדיו התנגנו סינגלים חדשים של הלהקה. בשנת 2005 השתתפה הלהקה בפסטיבל מטאליסט.
בשנת 2007 הוחלפו הזמר דרור לוקץ' ומתופף הלהקה דניס פורטוס בזמר רמי שלמון מלהקת ריח מטאל ובמתופף מתן שמואלי. ב-7 באפריל 2007 זכתה הלהקה לחמם את מרטי פרידמן בהופעה שערך בישראל במועדון התיאטרון. הייתה זו הופעה מתוך תחילת סיבוב הופעות עם חברי ההרכב החדש.
לקראת סוף שנת 2007 הוציאה הלהקה לחנויות את אלבומה החמישי, "Searching for the Sun", שכולו באנגלית. האלבום הוקלט בלונדון כשנה וחצי לפני יציאתו ביחד עם לוקץ', בהפקתו של כריס טנגארידיס שהפיק בפעם השנייה את הלהקה.
ב-8 בספטמבר 2008 זכו סטלה מאריס לחמם את להקת Deep Purple, שחברי סטלה מאריס הושפעו ממנה רבות, במסגרת הופעתה בישראל. הלהקה המשיכה לחמם את Deep Purple גם בהופעות שנערכו מאוחר יותר בספטמבר באותה שנה.
בשנת 2009, לצד פעילותה שוטפת, סטלה מאריס החלה להריץ מופע קאברים לשירי להקת לד זפלין כמחווה לרגל 40 שנה להוצאת אלבומה הראשון.
סטלה מאריס עבדו בשנת 2010 על פרויקט בשיתוף אמנים ישראלים. סינגל ראשון שיצא לרדיו היה חידוש ל"אני רואה אותה בדרך לגימנסיה" ביחד עם מיקי גבריאלוב.
בשנת 2012, לאחר שהמשיכה להופיע ולהקליט ללא הנהגתו של פבלו רוזנברג, התאחד ההרכב הראשון של סטלה מאריס (עם רוזנברג וכודרג'י) למופע לציון 20 שנה להקמתה. האיחוד זכה להצלחה רבה וחשיפה רבה בתקשורת, והלהקה הקליטה שיר חדש בשם "זכרונות", שיר שהושר במקור על ידי דמיס רוסוס ותורגם לעברית בידי פבלו רוזנברג. לאחר מכן הפסיקה הלהקה את פעילותה לטובת קריירת סולו של גיטריסט הלהקה ניק מילר.
בשנת 2014 חזרה סטלה מאריס לפעילות עם הסולן רמי שלמון במופעי מחווה ללד זפלין בהם רוברט גבה בעמדת התופים. הלהקה מופיעה ומנגנת זפלין וגם חומר מקורי ברחבי הארץ.